Vyf vermeende plaasaanvallers vas(Argieffoto ter illustrasie: Maroela Media) Vyf beweerde misdadigers is Dinsdag aangekeer nadat verskeie huisrooftogte en plaasaanvalle in die omgewing van Warden in die Vrystaat aangemeld is. “Die polisie se taktiese reaksie-eenheid het talle klagte van huisrooftogte wat vooraf beplan blyk te gewees het opgevolg. Volgens inligting wat die polisie ontvang het, was ŉ sindikaat besig om rooftogte by huise en plase in die omgewing uit te voer,” het Motantsi Makhele, woordvoerder van polisie in die Vrystaat in ŉ verklaring gesê. Die verdagtes wat gister in hegtenis geneem is, word onder meer verbind met ŉ voorval in April vanjaar toe eiendom en kontant ter waarde van R600 000 gesteel is. Volgens Makhele sal die verdagtes eersdaags in die landdroshof op Warden verskyn op aanklag van huisroof, huisbraak en diefstal.